Podlitiek: Eish, Ace! Ai tog, Bird Island! Fokus, DA!ANC-sekretaris-generaal Ace Magashule (Foto: Itumeleng English/ANA) Opgestel deur die Podlitiek-span In hierdie week se energieke episode bekyk Paul Maritz, Ernst van Zyl en Daniël Eloff die verwikkelinge rakende Ace Magashule, die Bird Island-fopnuus en die DA se vooruitsigte vir 8 Mei 2019. Die span spring weg met die nuus dat Ace Magashule, berugte ANC-hoofsekretaris, tydens ’n deur-tot-deur-werwinsgsveldtog die afgelope naweek geld aan ’n gesin oorhandig het. Dit kon so amper voorkom asof Ace stemme wou koop, maar hy meen hy het die gesin se leë yskas gesien en besluit om te help. Hoe suiwer sy intensies werklik was, kan bevraagteken word, en die Podlitiek-paneel wonder saam daaroor. Volgende kyk die span na die boek Die seuns van Bird Island, en hoe hierdie boek, wat reeds in 2018 op Suid-Afrikaanse rakke verskyn het, nou weer die nuus haal. Dit volg nadat verskeie koerante, onder meer Rapport, om verskoning gevra het dat hulle die bewerings in die boek as feite aanvaar het, terwyl dit nou voorkom asof groot dele daarvan spekulasie was. In stede van ’n derde onderwerp gaan Podlitiek voort met hul insetsel: Politieke X-strale – en vandag fokus hulle op die DA. Waar kom hierdie party vandaan, wat is hul oorhoofse beleidsposisies en wat verwag die Podlitiek-span van hulle in die 2019-verkiesing en daarna?